林景熙
李两山侍郎仲氏儒而医解后会稽索诗识别
我怀两山翁，夙抱经济略。
曾驱部使车，所至问民瘼。
昆阳斗大州，渔吏久竭泽。
三尺行风霆，四知厉冰蘖。
公余接寒士，捉膝谈礼乐。
以我独闭门，前茅访林壑。
当途尽挟贵，以道可敦薄。
浮云於我如，霖雨用汝作。
如何岁龙蛇，斯人竟冥漠。
平生诗万篇，耿耿志谁托。
颇闻仲氏贤，风骨似其伯。
尔来一披雾，月梁慰离索。
纷纷鸡鹜中，夭矫见孤鹤。
阳秋皮裹鉴，玉素指下脉。
犹有刀圭功，可敌廓庙爵。
四百有四病，如禽应弦落。